Airijoje vykstančiame Europos jaunimo (iki 18 metų) bokso čempionate pirmus nuostolius patyrė lietuviai. Antradienio vakaro varžybose savo kovas pralaimėjo abu jaunieji Lietuvos boksininkai. Erikas Gumbrevičius svorio kategorijoje iki 52 kg 7:12 nusileido serbui Vanjai Bačičiui, Rokas Mišauskas svorio kategorijoje virš 91 kg jau antrame raunde turėjo pripažinti aiškų ukrainiečio Bogdano Blažko pranašumą.
Antradienį ryte į ringą kopę trys lietuviai iškovojo pergales.
Trečiadienį savo svorio kategorijų aštuntfinaliuose kovos keturi Lietuvos atletai: Eimantas Stanionis (56 kg) susitiks su anglu Qaisu Ashafaqu, Edgaras Skurdelis (60 kg) boksuosis su Jurijumi Berlingeriu iš Vokietijos, Ričardas Kuncaitis (64 kg) surems pirštines su vengru Laszlo Szilvai'umi, o Andriaus Mazleko (81 kg) varžovu bus gruzinas Aleksandras Dokvadzė.
Pirmąsias kovas antradienį laimėję ir į ketvirtfinalius patekę Viktoras Komkovas (49 kg) bei Paulius Zujevas (91 kg) boksuosis ketvirtadienį.
XXII Europos jaunimo bokso čempionate kovas pradėjo 212 atletų iš 38 Senojo žemyno valstybių.
Prieš dvejus metus Lenkijoje vykusiose Europos jaunimo bokso pirmenybėse Evaldas Petrauskas (60 kg) tapo Čempionu, o Mantas Valavičius iškovojo bronzos medalį (+91 kg).